*Projekts*

Jelgavas novada dome

**LĒMUMS**

Jelgavā

2024.gada 24.aprīlī Nr.\_\_\_\_\_\_\_

**Par Jelgavas novada domes lēmumu “Par līdzdalības izbeigšanu SIA “Zemgales veselības centrs”” un “Par SIA “Zemgales veselības centrs” kapitāla daļu pārdošanu” atcelšanu**

Pašvaldību likuma 10. panta pirmās daļas 9. punkts nosaka, ka pašvaldības domes kompetencē ir likumā noteiktajā kārtībā izveidot, reorganizēt un likvidēt pašvaldības kapitālsabiedrības un nodibinājumus, kā arī lemt par dalību kapitālsabiedrībās, biedrībās un nodibinājumos.

Saskaņā ar 2023. gada 29. marta Jelgavas novada domes lēmumu Nr. 4 “Par līdzdalības izbeigšanu SIA “Zemgales veselības centrs”” nolemts izbeigt Jelgavas novada pašvaldības (turpmāk – Pašvaldības) tiešo līdzdalību sabiedrībā ar ierobežotu atbildību “Zemgales veselības centrs”, beidzoties Koncesijas līguma par kapitāla daļu nodošanu komerciālā pārvaldīšanā termiņam.

Saskaņā ar 2023.gada 25.oktobra Jelgavas novada domes lēmumu Nr.33 “Par SIA “Zemgales veselības centrs” kapitāla daļu pārdošanu” nolemts pārdot Pašvaldībai piederošās 88,19% SIA “Zemgales veselības centrs” kapitāla daļas.

Atbilstoši Publiskas personas kapitāla daļu un kapitālsabiedrību pārvaldības likuma 7. panta pirmajai daļai, pašvaldībai ir noteikts pienākums izvērtēt tās tiešo līdzdalību kapitālsabiedrībā un atbilstību Publiskas personas kapitāla daļu un kapitālsabiedrību pārvaldības likuma 4. panta nosacījumiem. Ievērojot minēto regulējumu, Pašvaldība noslēdza līgumu ar SIA “CSE COE”, kura sagatavoja līdzdalības izvērtējumu, likumā noteiktajā kārtībā saskaņojot to ar Konkurences padomi. Saskaņā ar Konkurences padomes sniegto atzinumu par deleģētajiem uzdevumiem un kapitālsabiedrību pamatdarbību veidiem, Konkurences padome ir ieteikusi izbeigt Pašvaldības līdzdalību kapitālsabiedrībā SIA “Zemgales veselības centrs” (turpmāk – Sabiedrība).

Pašvaldība ir saņēmusi vēstules no Nacionālā veselības dienesta, biedrības “Latvijas Slimnīcu biedrība” un Jelgavas valstspilsētas pašvaldības ar aicinājumu apturēt atsavināšanas procesu, nepieļaut stabila, finansiāli sekmīga un uz attīstību vērsta veselības aprūpes uzņēmuma pārdošanu trešajām personām, kas varētu būtiski ietekmēt kvalitatīvu veselības pakalpojumu nodrošināšanu Jelgavas valstspilsētas un visas Zemgales iedzīvotājiem. Pašvaldība saņēmusi arī iebildumus par Jelgavas novada domes autonomo funkciju vēsturiski 2003.gada 30.decembrī veikto deleģējumu PS Kapitāla pārvaldes sistēmas, apšaubot deleģējuma tiesiskumu.

Publiskas personas finanšu līdzekļu un mantas izšķērdēšanas novēršanas likuma 3.panta pirmās daļas 2.punkts nosaka publiskai personai pienākumu lietderīgi rīkoties ar publiskas personas līdzekļiem un mantu, nosakot, ka manta atsavināma par iespējami augstāku cenu.

Jelgavas novada domes 2023.gada 25.oktobra sēdē tika izskatīts jautājums par Sabiedrības kapitāldaļu pārdošanu (lēmums Nr. 34. sēdes protokolā Nr. 23.), pamatojoties uz SIA “CSE COE” līdzdalības izvērtējumu. Pašvaldībai nav pārliecības par Sabiedrības un PS Kapitāla pārvaldes sistēmas sniegtās informācijas par finansiālo situāciju un darbības rezultātiem patiesumu. Pašvaldības rīcībā nav pilnvērtīgas informācijas par Sabiedrības finansiālo situāciju un darbības rezultātiem, līdz ar to nav iespējams gūt pārliecību, ka kapitāldaļas tiks atsavinātas par iespējami augstāko cenu.

2024.gada 18.aprīlī pēc Pašvaldības pieprasījuma ir saņemts Valsts kancelejas skaidrojums par Publiskas personas kapitāla daļu un kapitālsabiedrību pārvaldības likuma Pašvaldības kapitāla daļu atsavināšanas kārtību privātā kapitālsabiedrībā, kurā Pašvaldībai nav 100% kapitāla daļu, un par pirmpirkuma tiesību izmantošanas kārtību attiecībā uz publisku personu kapitāla daļām.

Pamatojoties uz “Publiskas personas kapitāla daļu un kapitālsabiedrību pārvaldības likuma” 138. panta pirmo daļu, 139. panta otro daļu, kā arī Pašvaldību likuma 10.panta pirmās daļas pirmo teikumu un 10. panta pirmās daļas 9. punktu, Jelgavas novada dome **nolemj:**

1. Atcelt 2023.gada 29.marta Jelgavas novada domes lēmumu Nr. 4 “Par līdzdalības izbeigšanu SIA “Zemgales veselības centrs””;

2. Atcelt 2023.gada 25.oktobra Jelgavas novada domes lēmumu Nr.33 “Par SIA “Zemgales veselības centrs” kapitāla daļu pārdošanu”;

3. Uzdot izpilddirektora vietniekam attīstības jautājumos Kasparam Sniedzītim organizēt SIA “Zemgales veselības centrs” izmaksu lietderības auditu par laika periodu no 2021.gada 1.janvāra līdz 2024.gada 26.martam.

Domes priekšsēdētāja p.i. I.Vītola

K.Sniedzītis, 63022293